És un apartament acollidor i ben equipat, que ofereix molts serveis: tot el que hi ha és a disposició dels hostes. És una bona opció tant per a una persona sola o una parella com per a una família (hi ha un llit infantil, un bressol, trona i banyera per a bebès). Això sí, com que és la residència habitual de na Julie, tot està atapeït, i no hi ha cap espai per poder desar les coses (cosa ben normal: qui té un armari buit a casa?, però que resulta una mica incòmode). L'apartament es troba en una illa de cases amb un pati central amb parc infantil. És una planta baixa, amb entrada al bloc des del carrer i des del pati central.
Nordhavn és una zona molt nova de la ciutat, encara en construcció, però que ja disposa dels serveis necessaris perquè sigui un lloc còmode: té supermercats i bona connexió amb transport públic. Això sí, no és un barri per anar-hi amb cotxe, ja que l'aparcament és extremadament car. La solució, com ens va recomanar na Julie, és anar-hi en cotxe per descarregar l'equipatge (es pot aparcar just davant, però només durant una hora) i després aparcar en un altre municipi, i tornar a l'apartament a peu (vint minuts) o en transport públic. La connexió amb el centre de Copenhaguen en metro és molt bona i des d'allà és pot accedir a altres bandes. El que no recoman és fer servir l'apartament com a base per recórrer la zona en cotxe: si s'hi arriba en cotxe, convé no moure'l fins al darrer dia.
Na Julie és molt atenta i està sempre pendent per si et pot donar una mà amb el que necessitis.